ธปท.ห่วงปัจจัยตปท.กระทบศก.ไทยเพิ่ม
ธปท.ยอมรับภาวะเศรษฐกิจในต่างประเทศมีความเสี่ยงต่อการเติบโตของเศรษฐกิจไทยเพิ่มขึ้น
15 ก.ย. 2554

ธปท.ยอมรับภาวะเศรษฐกิจในต่างประเทศมีความเสี่ยงต่อการเติบโตของเศรษฐกิจไทยเพิ่มขึ้น
นายประสาร ไตรรัตน์วรกุล ผู้ว่าการธนาคารแห่งประเทศ(ธปท.) กล่าวในงานสัมมนาของสถาบันบัณฑิตบริหารธุรกิจศศินทร์ แห่งจุฬาลงกรณ์มหาวิทยาลัย ว่า ต้องยอมรับว่าภาวะเศรษฐกิจในต่างประเทศขณะนี้มีความเสี่ยงต่อการเติบโตของเศรษฐกิจไทยเพิ่มมากขึ้น ซึ่งธปท.ต้องติดตามสถานการณ์ใกล้ชิดมากขึ้น เพื่อจะได้กำหนดแนวทางการดำเนินนโยบายการเงินให้เหมาะสมต่อไป
"ยอมรับภาวะในต่างประเทศมีความเสี่ยงเพิ่มขึ้น แต่ถ้ามาดูแรงกดดันด้านเงินเฟ้อก็ยังมีอยู่ จากด้านอุปทานราคาน้ำมัน และอุปสงค์ในประเทศที่ยังดี รวมถึงการคาดการณ์เงินเฟ้อของประชาชนก็ยังสูง ทำให้เงินเฟ้อยังมีโอกาสที่จะเกินกรอบได้ในบางช่วง จึงต้องติดตามเช่นกัน" นายประสารกล่าว
ผู้ว่าธปท. กล่าวว่า ถึงธปท.จะต้องการดำเนินนโยบายดอกเบี้ยเพื่อดูแลเงินเฟ้อไม่ให้สูง ไม่ให้ผลตอบแทนการการออมการลงทุนต่ำเพราะถูกดอกเบี้ยกินหมด แต่ก็จะไม่มุ่งให้ความสำคัญกับการทำดอกเบี้ยที่แท้จริงเป็นบวก หรือไม่ เพราะถึงที่สุดต้องดำเนินนโยบายดอกเบี้ยให้สมดุลกับการเติบโตทางเศรษฐกิจและเงินเฟ้อเป็นสำคัญ